CELEX: 32019D0476
Language: hr
Date: 2019-03-22 00:00:00
Title: Odluka Europskog vijeća (EU) 2019/476, donesena u dogovoru s Ujedinjenom Kraljevinom, od 22. ožujka 2019. o produljenju razdoblja iz članka 50. stavka 3. UEU-a

22.3.2019   
               
               
                  HR
               
               
                  Službeni list Europske unije
               
               
                  LI 80/1
               
            
         ODLUKA EUROPSKOG VIJEĆA (EU) 2019/476,
         donesena u dogovoru s Ujedinjenom Kraljevinom,
         od 22. ožujka 2019.
         o produljenju razdoblja iz članka 50. stavka 3. UEU-a
         EUROPSKO VIJEĆE,
         uzimajući u obzir Ugovor o Europskoj uniji, a posebno njegov članak 50. stavak 3.,
         budući da:
         
                     (1)
                  
                  
                     Ujedinjena Kraljevina obavijestila je Europsko vijeće 29. ožujka 2017. o svojoj namjeri povlačenja iz Europske unije i Europske zajednice za atomsku energiju („Euratom”) u skladu s člankom 50. Ugovora o Europskoj uniji, koji se na Euratom primjenjuje na temelju članka 106.a Ugovora o osnivanju Europske zajednice za atomsku energiju.
                  
               
                     (2)
                  
                  
                     Vijeće je 22. svibnja 2017. ovlastilo Komisiju za otvaranje pregovora s Ujedinjenom Kraljevinom o sporazumu o utvrđivanju pojedinosti o njezinu povlačenju, uzimajući u obzir okvir za njezin budući odnos s Unijom.
                  
               
                     (3)
                  
                  
                     Pregovori su vođeni u skladu sa smjernicama Europskog vijeća od 29. travnja i 15. prosinca 2017. te 23. ožujka 2018. i s općenitim ciljem da se zajamči uredno povlačenje Ujedinjene Kraljevine iz Unije i Euratoma.
                  
               
                     (4)
                  
                  
                     Predsjednik Europske komisije poslao je 14. studenoga 2018. predsjedniku Europskog vijeća Nacrt sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju („Sporazum o povlačenju”) za koji je vlada Ujedinjene Kraljevine naznačila svoju suglasnost. Predsjednik Europske komisije podnio je 22. studenoga 2018. predsjedniku Europskog vijeća Nacrt političke izjave kojom se uspostavlja okvir za buduće odnose Europske unije i Ujedinjene Kraljevine Velike Britanije i Sjeverne Irske („Politička izjava”) o kojem je postignut dogovor na razini pregovaračâ i načelan dogovor na političkoj razini, podložno odobrenju čelnika.
                  
               
                     (5)
                  
                  
                     Europsko vijeće je 25. studenoga 2018. odobrilo Sporazum o povlačenju i Političku izjavu.
                  
               
                     (6)
                  
                  
                     Predsjednik Europske komisije poslao je 11. ožujka 2019. predsjedniku Europskog vijeća Instrument koji se odnosi na Sporazum o povlačenju i Zajedničku izjavu o dopuni Političke izjave, o kojima su premijerka May i predsjednik Europske komisije Juncker postigli dogovor te ih je istog dana potvrdila Europska komisija. Europsko vijeće odobrilo je 21. ožujka 2019. oba dokumenta.
                  
               
                     (7)
                  
                  
                     U skladu s člankom 50. stavkom 3. UEU-a Ugovori se na državu koja se povlači prestaju primjenjivati od dana stupanja na snagu sporazuma o povlačenju ili, ako do toga ne dođe, dvije godine od obavijesti, osim ako Europsko vijeće, u dogovoru s dotičnom državom članicom, jednoglasno odluči produljiti to razdoblje.
                  
               
                     (8)
                  
                  
                     Ujedinjena Kraljevina je pismom od 20. ožujka 2019. podnijela zahtjev za produljenje razdoblja predviđenog u članku 50. stavku 3. UEU-a do 30. lipnja 2019., kako bi se dovršila ratifikacija Sporazuma o povlačenju.
                  
               
                     (9)
                  
                  
                     Europsko vijeće pristalo je 21. ožujka 2019. na produljenje do 22. svibnja 2019., pod uvjetom da Zastupnički dom sljedeći tjedan odobri Sporazum o povlačenju. Ako se to ne dogodi, Europsko vijeće pristalo je na produljenje do 12. travnja 2019. i navelo je da očekuje da Ujedinjena Kraljevina naznači daljnje korake prije 12. travnja 2019. kako bi ih moglo razmotriti.
                  
               
                     (10)
                  
                  
                     Posljedica tog produljenja bit će to da će Ujedinjena Kraljevina ostati državom članicom sa svim pravima i obvezama utvrđenima Ugovorima i pravom Unije. Ako Ujedinjena Kraljevina još uvijek bude država članica u razdoblju od 23. do 26. svibnja 2019., bit će obvezna održati izbore za Europski parlament u skladu s pravom Unije. Napominje se da bi Ujedinjena Kraljevina trebala dati obavijest o izborima do 12. travnja 2019. kako bi se ti izbori održali.
                  
               
                     (11)
                  
                  
                     Takvim produljenjem isključuje se svako ponovno otvaranje Sporazuma o povlačenju. Svaka jednostrana obveza, izjava ili drugi akt Ujedinjene Kraljevine trebali bi biti u skladu s tekstom i smislom Sporazuma o povlačenju.
                  
               
                     (12)
                  
                  
                     Kako je predviđeno člankom 50. stavkom 4. UEU-a, Ujedinjena Kraljevina ne sudjeluje u raspravama Vijeća o ovoj Odluci ni u njezinu donošenju. Međutim, kako se navodi u pismu stalnog predstavnika Ujedinjene Kraljevine pri Europskoj uniji Sira Tima Barrowa od 22. ožujka 2019., Ujedinjena Kraljevina je u skladu s člankom 50. stavkom 3. UEU-a pristala na produljenje razdoblja iz tog članka i ovu Odluku,
                  
               DONIJELO JE OVU ODLUKU:
         
            Članak 1.
            Ako Zastupnički dom odobri Sporazum o povlačenju najkasnije 29. ožujka 2019., razdoblje predviđeno u članku 50. stavku 3. UEU-a produljuje se do 22. svibnja 2019.
            Ako Zastupnički dom ne odobri Sporazum o povlačenju najkasnije 29. ožujka 2019., razdoblje predviđeno u članku 50. stavku 3. UEU-a produljuje se do 12. travnja 2019. U tom slučaju Ujedinjena Kraljevina naznačit će daljnje korake prije 12. travnja 2019. kako bi ih Europsko vijeće moglo razmotriti.
         
         
            Članak 2.
            Ova Odluka stupa na snagu na dan donošenja.
         
         
            Sastavljeno u Bruxellesu 22. ožujka 2019.
            
               
                  Za Europsko vijeće
               
               
                  Predsjednik
               
               D. TUSK